Francisco Conceição

**Francisco Fernandes da Conceição** (s. 14. joulukuuta 2002 Coimbra) on portugalilainen jalkapalloilija, pelipaikaltaan laitahyökkääjä. Hän edustaa Italian Serie A:ssa pelaavaa Juventusta. Hän on pelannut myös portugalilaisseura Portossa ja alankomaalaisseura Ajaxissa. Hän pelasi Portugalin A-maajoukkueessa ensimmäisen kerran vuonna 2024.

## Seurajoukkueura
Conceiçãon junioriseuroja olivat muun muassa Sporting, Padroense ja vuodesta 2018 Porto. Hän nousi Porton edustusjoukkueeseen kaudella 2020–2021, jolloin hän pelasi 14 Primeira Ligan ja kaksi Mestarien liigan ottelua mutta oli avauskokoonpanossa vielä vain yhdessä Primeira Ligan ottelussa. Seuraavalla kaudella hän pelasi Primeira Ligassa 25 ottelua, joissa hän teki kaksi maalia, Mestarien liigassa kaksi ottelua ja Eurooppa-liigassa yhden ottelun mutta oli yhä avauskokoonpanossa vain yhdessä Primeira Ligan ottelussa ja muutamassa cup-ottelussa. Hän voitti sekä liigamestaruuden että Portugalin cupin. Kaudella 2022–2023 Conceição pelasi alankomaalaisseura Ajaxissa 19 Eredivisie-ottelua, joissa hän pääsi neljä kertaa avaukseen. Mestarien liigassa hän pelasi kolme ottelua ja teki maalin alkulohkon päätösottelussa Rangersia vastaan. Eurooppa-liigassa hän pelasi yhden ottelun.

Conceição palasi syyskuussa 2023 lainasopimuksella Portoon. Hän pelasi kaudella 2023–2024 Primeira Ligassa 27 ottelua, joissa hän teki viisi maalia, ja nyt hän oli jo useimmiten avauskokoonpanossa. Porton voittamassa Portugalin cupissa hän pelasi kuusi ottelua ja teki yhden maalin. Mestarien liigassa hän pelasi kahdeksan ottelua ja teki maalin alkulohkon päätöskierroksella Šah’tar Donetskia vastaan. Kaudeksi 2024–2025 hän siirtyi jälleen Porton omistukseen.

Elokuun 2024 lopussa Conceição siirtyi italialaisseura Juventukseen yksivuotisella lainasopimuksella. Lainakaudellaan Juventuksessa Conceição pelasi 26 Serie A:n ottelua, joissa hän teki kolme maalia ja antoi neljä maalisyöttöä. Mestarien liigassa hän pelasi yhdeksän ottelua ja teki Juventuksen 3–2-voittomaalin 2. lokakuuta 2024 ottelussa RB Leipzigiä vastaan. Kesän 2025 seurajoukkueiden MM-kilpailuissa hän pelasi kolme ottelua ja teki kaksi maalia alkulohkon ensimmäisessä ottelussa arabiemiraattilaista Al-Ainia vastaan.

Heinäkuussa 2025 Conceição siirtyi Juventukseen pysyvästi 32 miljoonan euron siirtosummalla.

## Maajoukkueura
Conceição on pelannut Portugalin eri nuorisomaajoukkueissa alle 16-vuotiaista alle 21-vuotiaisiin. Hän pelasi yhteensä yhdeksän ottelua alle 21-vuotiaiden EM-kilpailuissa 2021, jolloin Portugali saavutti hopeaa, ja 2023, jolloin Portugali karsiutui puolivälierissä. Conceição teki vuoden 2021 turnauksessa maalin alkulohkossa Sveitsiä ja puolivälierässä Italiaa vastaan.

Conceição pelasi Portugalin A-maajoukkueessa ensimmäisen kerran maaliskuussa 2024 ystävyysottelussa Sloveniaa vastaan ja toisen kerran kesäkuussa 2024 ystävyysottelussa Suomea vastaan. EM-kilpailuissa 2024 hän pelasi kolmannen A-maaottelunsa tultuaan vaihdosta kentälle turnauksen ensimmäisessä alkulohko-ottelussa Tšekkiä vastaan. Hän teki Tšekki-ottelussa 2–1-voittomaalin. Hän pelasi täydet minuutit kolmannessa alkulohko-ottelussa Georgiaa vastaan sekä tuli vaihdosta kentälle neljännesvälierässä Sloveniaa ja puolivälierässä Ranskaa vastaan.

## Yksityiselämä
Francisco Conceiçãon isä Sérgio Conceição on maajoukkuejalkapalloilija ja jalkapallovalmentaja, joka teki muun muassa kolme maalia Saksaa vastaan EM-kilpailuissa 2000. Myös Francisco Conceiçãon isoveljet Sérgio, Rodrigo ja Moisés ovat jalkapalloilijoita.

## Lähteet